ཚད་མ་རྣམ་འགྲེལ་གྱི་རྣམ་བཤད་རིགས་པའི་མཛོད་ལས།གཞན་དོན་ལེའུའི་རྣམ་བཤད།
གཞལ་བྱའི་གནས་གསུམ་རྟོགས་པའི་ཚད་མ་བཤད་ནས། ད་ནི་གཉིས་པ་དེ་ཉིད་གཞན་ལ་སྟོན་པར་བྱེད་པའི་ངག་གི་རང་བཞིན་གཞན་དོན་རྗེས་དཔག་བཤད་པ་བྱའོ། །འདི་ལ་གཉིས་ཏེ། སྒྲུབ་པའི་ངག་དང་སུན་འབྱིན་པའི་ངག་གོ །དང་པོ་ལ་གསུམ་སྟེ། སྒྲུབ་པ་ཡང་དག་དང་། སྒྲུབ་པ་ལྟར་སྣང་དང་། དཔེ་ལོགས་སུ་སྒྲུབ་བྱེད་ཡིན་པ་དགག་པའོ། །དང་པོ་ལ་གཉིས་ཏེ། རྗོད་བྱེད་ངག་གི་རང་བཞིན་དང་བརྗོད་བྱ་དོན་གྱི་རང་བཞིན་ནོ། །དང་པོ་ལ་གཉིས་ཏེ་སྒྲུབ་པའི་ངག་གི་མཚན་ཉིད་དང་། དེའི་རང་བཞིན་རྒྱས་པར་བཤད་པའོ། །དང་པོ་ནི་མདོ་ལས་གསུངས་པ་འདི་ལྟ་སྟེ། གཞན་དོན་རྗེས་སུ་དཔག་པ་ནི། །རང་གིས་མཐོང་དོན་རབ་གསལ་བྱེད། །ཅེས་པའོ་འདིར་རང་གི་སྒྲ་རྒོལ་བ་ལ་སྦྱར་ཡང་རྩོད་པའི་སྐབས་ཀྱི་གང་ཟག་གསུམ་ཀ་ལ་འཇུག་སྟེ། རྟགས་གང་ཟག་གསུམ་ཀ་ལ་མཐུན་སྣང་དུ་གྲུབ་དགོས་པའི་ཕྱིར་རོ། །དེ་ལྟ་མ་ཡིན་ན་ཕྱི་རྒོལ་གྱི་ཚད་མས་རྟགས་མ་མཐོང་ཡང་དེ་ལ་རྗེས་དཔག་སྐྱེ་བར་འགྱུར་རོ། །དོན་ཞེས་པ་རྟགས་དང་བསྒྲུབ་བྱ་གཉིས་ཀ་ལ་འཇུག་ཀྱང་འདིར་རྟགས་ཡིན་པར་བལྟ་སྟེ་བསྒྲུབ་བྱ་སྟོན་པ་འོག་ནས་འགོག་པའི་ཕྱིར་རོ། །རབ་གསལ་བྱེད་ཅེས་པ་ནི་རྟགས་དེ་སྒྲ་སྐྱོན་མེད་ཀྱིས་བརྗོད་པ་སྟེ་ལྷག་ཆད་ནོར་གསུམ་བྲལ་བའི་སྒྲས་སོ། །གལ་ཏེ་རྟགས་བརྗོད་པའི་ཚིག་ནི་བེམ་པོ་ཡིན་པའི་ཕྱིར་རྗེས་དཔག་ཚད་མར་མི་རུང་ངོ་ཞེ་ན། ངག་འདི་གཞན་ལ་རྗེས་དཔག་ཚད་མ་སྐྱེད་པའི་ཐབས་ཡིན་པའི་ཕྱིར་རྗེས་དཔག་ཏུ་བརྗོད་དེ། རྒྱུ་ལ་འབྲས་བུ་བཏགས་པའི་ཕྱིར་རོ། །འོ་ན་རི་དྭགས་རྒྱུགས་པ་ལ་ལྟོས་ཞེས་པ་ལ་སོགས་པའི་ཚིག་འགའ་ཞིག་གཞན་ལ་མངོན་སུམ་སྐྱེད་པའི་ཐབས་ཡིན་པའི་ཕྱིར་གཞན་དོན་གྱི་མངོན་སུམ་ཀྱང་ཡོད་པར་འགྱུར་རོ་ཞེ་ན་མི་འདྲ་སྟེ། རྒྱན། ཇི་ལྟར་ཚིག་ལས་མཐོང་བ་ཡི། །འབྲེལ་བ་དྲན་པར་གྱུར་པ་ན། །རྗེས་དཔག་སྐྱེ་བ་དེ་བཞིན་དུ། །འགར་ཡང་མངོན་སུམ་སྐྱེ་མ་ཡིན། །ཚུལ་གསུམ་རྟགས་ནི་དྲན་པ་ན། །རྗེས་དཔག་ངེས་པར་སྐྱེ་བར་འགྱུར། །རང་གིས་རྟོགས་བའི་དོན་ཙམ་ནི། ། བརྗོད་པས་མངོན་སུམ་རིག་མ་ཡིན། །ཞེས་པས་ཚིག་ཙམ་ལས་གཞན་ལ་མངོན་སུམ་སྐྱེ་བ་མེད་དེ་དམུས་ལོང་གི་མདུན་དུ་མར་དཀར་པོ་ཞེས་བརྗོད་པ་བཞིན་ནོ། །རི་དྭགས་རྒྱུག་པ་ལ་ལྟོས་ཞེས་པ་ལ་སོགས་པའི་ཚིག་ལ་བརྟེན་ནས་དེ་མཐོང་བའི་ཤེས་པ་སྐྱེས་པ་ཡང་ཚིག་ལས་རྗེས་དཔག་སྐྱེ་ཞིང་རྗེས་དཔག་ལས་མངོན་སུམ་སྐྱེ་བ་ཡིན་ཞེས་གསུངས་སོ། ། གཉིས་པ་དེའི་རང་བཞིན་རྒྱས་པར་བཤད་པ་ལ་གསུམ་སྟེ། རང་གིས་མཐོང་བའི་རྣམ་བཅད་དང་དོན་སྨོས་བའི་རྣམ་བཅད་དང་། ཚིག་ཙམ་སྒྲུབ་བྱེད་ཡིན་པ་དགག་པའོ། །དང་པོ་ལ་གསུམ་སྟེ། བཅད་བྱ་གཞན་གྱི་ངག་དཔེར་བརྗོད་པ་དང་། དེ་རྟགས་ཡིན་པ་དགག་པ་དང་། རང་གི་ཐལ་བའི་ངག་ལ་མཚུངས་པ་སྤངས་པའོ། དང་པོ་ནི་གལ་ཏེ་རྟགས་སྟོན་པ་གཞན་དོན་རྗེས་དཔག་ཡིན་ནོ་ཞེས་བརྗོད་པས་ཆོག་མེད་རང་གིས་མཐོང་བ་སྨོས་པ་ལ་དགོས་པ་ཅི་ཡོད་ཞེ་ན། འདིར་མུ་བཞི་ལས་གང་ཟག་གཉིས་ཀས་རྟགས་མ་མཐོང་ན་སྒྲུབ་བྱེད་མ་ཡིན་ཞིང་། གཉིས་ཀས་མཐོང་ན་སྒྲུབ་བྱེད་ཡིན་པར་བདེ་བླག་ཏུ་ཤེས་སོ། །རྒོལ་བས་མཐོང་ཡང་ཕྱི་རྒོལ་གྱིས་མ་མཐོང་ན་སྒྲུབ་བྱེད་མ་ཡིན་ཏེ་ཕྱི་རྒོལ་གྱི་བློ་ཡུལ་དུ་དོན་དེ་སྒྲུབ་དགོས་པའི་ཕྱིར་རོ། །མུ་བཞི་པ་ཡང་སྒྲུབ་བྱེད་མ་ཡིན་ཀྱང་འགའ་ཞིག་སྒྲུབ་བྱེད་དུ་འདོད་པས་དེ་དགག་པའི་ཕྱིར་སྨོས་པ་ཡིན་ནོ། །དེས་ནས་འོག་ཏུ་རྒོལ་བ་བདག་ཉིད་གྱིས་བློ་བདེ་བའི་སྟེང་དུ་སྐྱེ་བ་ཅན་ནམ་མི་རྟག་པའི་རྟགས་ཚད་མ་གསུམ་གྱིས་མཐོང་བ་མིན་ཡང་ཕྱིར་རྒོལ་གཞན་དག་གིས་རང་གི་ལུང་ལས་བློ་བདེ་སྐྱེ་བ་ཅན་ནམ་མི་རྟག་པར་མཐོང་ན་བློ་བདེ་སེམས་པ་མེད་པའི་སྒྲུབ་བྱེད་ཡིན་ཏེ་གཞན་ཕྱིར་རྒོལ་ལ་བསྟན་པ་སྟེ་རྟོགས་པ་བསྐྱེད་པར་བྱ་བ་ཡིན་པའི་ཕྱིར་རོ། །དཔེར་ན་བློ་བདེ་ལ་སོགས་པ་སེམས་ཅན་མ་ཡིན་ཏེ་སྐྱེ་བ་ཅན་ནམ་མི་རྟག་པ་ཡིན་པའི་ཕྱིར་གཟུགས་བཞིན་ནོ། །ཞེས་གྲངས་ཅན་རྒོལ་བ་དང་སངས་རྒྱས་པ་ཕྱིར་རྒོལ་དུ་བྱས་པ་ལ་རྟགས་སུ་རུང་ངོ། །ཞེས་གྲངས་ཅན་ཁ་ཅིག་ཟེར་བ་དེ་སྤང་བའི་ཕྱིར་རྒོལ་བ་བདག་ཉིད་ཀྱིས་མཐོང་བ་ཞེས་སྨོས་པ་ཡིན་ནོ། ། གཉིས་པ་དེ་རྟགས་ཡིན་པ་དགག་པ་ལ་གསུམ་སྟེ། ལུང་ཚད་མ་མིན་པས་དེས་གྲུབ་པ་རྟགས་སུ་མི་རུང་བ་དང་། ལུང་ལས་གྲུབ་པ་གོ་བྱེད་གསུམ་དུ་མ་འདུས་བས་རྟགས་སུ་མི་རུང་བ་དང་། འབྲེལ་བ་དངོས་པོ་ལ་གྲུབ་མ་གྲུབ་བརྟག་ན་མི་འཐད་པའོ། །དང་པོ་ལ་གསུམ་སྟེ། ལུང་ཚད་མ་ཡིན་པ་དགག་པ་དང་། རྒོལ་བའི་སྒྲུབ་བྱེད་བརྟག་ལ་དགག་པ་དང་། ཁས་བླངས་པའི་ལུང་ལས་སམ་མ་གྲུབ་པར་མ་ཤེས་པའི་ཚེ་རྟགས་སུ་འདོད་པ་དགག་པའོ། །དང་པོ་ལ་ལྔ་ལས་དང་པོ་ཚིག་ཡུལ་གསུམ་ཀ་ལ་ཚད་མ་ཡིན་ན་རྗེས་དཔག་དོན་མེད་དུ་ཐལ་བ་ནི། གལ་ཏེ་བློ་བདེ་སེམས་མེད་དུ་སྒྲུབ་པའི་རྟགས་སྐྱེ་བ་ཅན་ནམ་མི་རྟག་པ་དེ་ཕྱིར་རྒོལ་སངས་རྒྱས་པ་ལ་གྲུབ་སྟེ་སངས་རྒྱས་པའི་ལུང་ལས་དེ་ལྟར་བཤད་པའི་ཕྱིར་རོ། །རྒོལ་བ་གྲངས་ཅན་ལ་མ་གྲུབ་སྟེ་གྲངས་ཅན་གྱི་ལུང་ལས་མ་བཤད་ཅིང་ཚད་མས་ཀྱང་མ་གྲུབ་པའི་ཕྱིར་རོ་ཞེས་འདོད་ན། སངས་རྒྱས་པའི་ལུང་དེ་ཚད་མ་ཡིན་ནམ་མ་ཡིན་བརྟག་གྲང་། འོག་ཏུ་རྗེས་དཔག་གི་ཡུལ་ལ་སངས་རྒྱས་པའི་ཚིག་ཚད་མ་ཉིད་དུ་འདོད་པ་མ་ཡིན་ནོ་ཞེ་ན། འོ་ན་རྟགས་དེ་སངས་རྒྱས་པ་ལའང་མ་གྲུབ་པར་འགྱུར་རོ། །ཚད་མ་ཡིན་ན་གཉིས་ཀ་ལ་གྲུབ་པར་འགྱུར་ཏེ་མངོན་སུམ་གྱིས་མཐོང་བ་བཞིན་ནོ། །གལ་ཏེ་སངས་རྒྱས་པའི་ལུང་དེ་གྲངས་ཅན་ལ་ཚད་མ་མ་ཡིན་ཏེ་དེ་ཚད་མར་ཁས་མ་བླངས་པའི་ཕྱིར་རོ། །སངས་རྒྱས་པས་ཁས་བླངས་པའི་ཕྱིར་དེ་ཚད་མ་ཡིན་ནོ་ཞེ་ན། འོ་ན་ལུང་དེ་གང་ཟག་ཀུན་ལ་ལྟོས་ནས་ཚད་མར་འགྱུར་ཏེ་གོང་དུ་ཡོངས་བརྟག་ཡོངས་སུ་ལེན་པའི་ཕྱིར་ཞེས་པ་རིགས་པའི་ཡོངས་སུ་བརྟག་ནས་གང་ལ་མི་སླུ་བ་ཡོད་པའི་ལུང་དེ་ཚད་མར་ཁས་བླངས་ན་དེ་ཚད་མར་མ་གྲུབ་ཏེ་མི་མཁས་པའི་དམ་བཅའ་བཞིན་ནོ། རྒོལ་བ་གཉིས་ཀ་ལ་ཚད་མར་ཐལ་བ་འདོད་ན་ལུང་དེ་ཤིན་ཏུ་ལྐོག་གྱུར་ལ་ཚད་མ་ཡིན་ནམ་ཡུལ་གསུམ་ཀ་ལ་ཚད་མ་ཡིན་དང་པོ་ལྟར་ན་ལུང་གི་ཡུལ་དེར་ནི་དངོས་པོ་སྟོབས་ཞུགས་ཀྱི་རྗེས་དཔག་འཇུག་པར་མི་འགྱུར་ཏེ། དེའི་ཡུལ་མ་ཡིན་པའི་ཕྱིར་རོ། །གསུམ་ཀ་ལ་ཚད་མ་མ་ཡིན་ན་ཡང་རྗེས་དཔག་དོན་མེད་དུ་འགྱུར་ཏེ་ཚིག་ཙམ་གྱིས་དོན་གྲུབ་པའི་ཕྱིར་རོ། །འདི་ལྟར་གྲངས་ཅན་གྱི་ལུང་གིས་བློ་བདེ་སེམས་མེད་དུ་གྲུབ་ཟིན་པས་དེ་གྲུབ་པ་ལ་རྗེས་དཔག་མི་དགོས་ལ་སངས་རྒྱས་པའི་ཚིག་གིས་བློ་བདེ་སེམས་པ་ཅན་དུ་གྲུབ་པས་རྗེས་དཔག་གིས་དགག་མི་ནུས་པའི་ཕྱིར་རོ། །དེ་ལྟར་ན་རྟགས་དཔེ་ལ་སོགས་པ་ཐམས་ཅད་དོན་མེད་དུ་འགྱུར་རོ། །ཚིག་ཙམ་ཚད་མ་མིན་ཀྱང་སྐྱེས་བུ་ཁྱད་པར་ཅན་གྱི་ཚིག་དང་སྐྱེས་བུས་མ་བྱས་པའི་ཚིག་ཚད་མ་ཡིན་ནོ་ཞེ་ན། འདི་ནི་སྔར་རང་དོན་དུ་བཀག་ཟིན་ཏོ། །གལ་ཏེ་ཁྱད་པར་ཅན་དེ་ནི་ཤེས་པར་ནུས་ན་དོན་འདི་འདོད་ཅེས་པ་ལ་སོགས་པ་དང་། སྐྱེས་བུས་མ་བྱས་པ་ཉིད་ཀྱང་། །ཀུན་ཏུ་བཏགས་པ་དོན་མེད་འགྱུར། ། ཞེས་པ་ལ་སོགས་པའི་སྐབས་སུ་བཤད་པའི་ཕྱིར་རོ། །གཉིས་པ་རྟགས་དེས་ལུང་ལ་གནོད་ན་ཚད་མར་མི་རུང་བ་ནི་གལ་ཏེ་རྗེས་དཔག་ཀྱང་ཚད་མ་ཡིན་པ་དེས་ལུང་དང་འགལ་བ་ཡང་སྒྲུབ་ནུས་སོ་ཞེ་ན། འོ་ན་བློ་བདེ་སེམས་པ་ཅན་སྟོན་པའི་ལུང་དེ་ལ་གནོད་པར་བྱ་བའི་ཕྱིར་གཞན་ཏེ་བློ་བདེ་སེམས་མེད་པ་སྒྲུབ་བྱེད་ཡང་དག་ཁྱོད་ཀྱིས་བརྗོད་དོ། །དེ་ལྟར་ན་སངས་རྒྱས་པའི་ལུང་ལ་རྗེས་དཔག་གིས་གནོད་པའི་ཕྱིར་ལུང་དེ་ཚད་མ་ཡིན་པར་འགྱུར་ལ་འདོད་ན་དེས་གྲུབ་པའི་རྟགས་དང་བསྒྲུབ་བྱ་ལ་སོགས་པ་ཐམས་ཅད་མ་གྲུབ་པར་འགྱུར་རོ་ཞེས་པ་ནི་ལུང་ལ་གནོད་ཕྱིར་ཞེས་པའི་ཚིགས་བཅད་གཅིག་གོ །གསུམ་པ་སྐྱེས་བུ་ལ་ངེས་པའི་ལུང་མེད་པ་ནི་གལ་ཏེ་ལུང་དེ་གྲངས་ཅན་ལ་མ་གྲུབ་ཀྱང་བློ་བདེ་སྐྱེ་འཇིག་ཅན་དུ་སྟོན་པའི་ལུང་དེ་དང་ལྡན་པའི་སངས་རྒྱས་པ་ལ་རྟགས་དེ་ལུང་ལས་གྲུབ་བོ་ཞེ་ན། སྐྱེས་བུ་གང་གི་ལུང་གང་ཡིན་ཞེས་དྲིའོ། །བློ་བདེ་སེམས་མེད་དུ་སྟོན་པའི་བསྟན་བཅོས་ནི་གྲངས་ཅན་གྱི་ལུང་ཡིན་ལ་སེམས་པ་ཅན་དུ་སྟོན་པ་ནི་སངས་རྒྱས་པའི་ལུང་ཡིན་ནོ་ཞེ་ན། མི་འཐང་དེ་ལུང་དང་སྐྱེས་བུ་ལ་རང་བཞིན་གྱི་འབྲེལ་བ་གཉིས་མེད་པའི་ཕྱིར་དང་། དངོས་པོ་ལ་ཚད་མ་མ་ཡིན་ཞིང་ཚད་མར་ཁས་ཀྱང་མ་བླངས་པའི་ཕྱིར་རོ། །ལུང་དང་འབྲེལ་པ་མེད་ཀྱང་ལུང་དེ་དང་ལྡན་པར་འགྱུར་ལ་འདོད་ན་དེ་ལའང་སྐྱེ་བ་ཅན་ལ་སོགས་པའི་རྟགས་གྲུབ་པར་འགྱུར་རོ། །བཞི་བ་ཚད་མས་གནོད་པས་ལུང་དུ་མི་རུང་པ་ནི། བློ་བདེ་སེམས་པ་ཅན་དུ་སྟོན་པའི་ལུང་ལ་དངོས་པོ་སྟོབས་ཞུགས་ཀྱི་རྗེ་དཔག་གིས་གནོད་ན་དེ་ལུང་ཚད་མ་མ་ཡིན་པར་འགྱུར་ཏེ་ལུང་ཚད་མའི་མི་སླུ་བ་མེད་པའི་ཕྱིར་རོ་ཞེས་པ་ནི་ཚད་མས་ཞེས་པའི་རྐང་པ་གཉིས་སོ། །ལྔ་པ་ལུང་དང་འགལ་བ་ཁས་ལེན་པས་དེ་ཚད་མར་མི་རུང་པ་ནི། བློ་བདེ་སེམས་ཡོད་དུ་སྟོན་པའི་ལུང་དེ་ཚད་མ་མ་ཡིན་ན་ལུང་གི་དོན་བདེན་པར་འགྱུར་ལ། འདོད་ན་རྒོལ་བས་ལུང་དང་འགལ་བ་ཁས་ལེན་པ་མི་འཐད་པར་འགྱུར་རོ་ཞེས་པ་ནི་དེ་དང་འགལ་བ་ཞེས་པའི་རྐང་པ་གཉིས་སོ། །གལ་ཏེ་རྒོལ་བས་ལུང་དེ་དང་འགལ་བ་ཁས་ལེན་ན་ལུང་དེའི་དོན་མི་བདེན་པར་ཤེས་པར་འགྱུར་ལ་འདོད་ན་ལུང་དེ་ཚད་མར་ཁས་ལེན་པ་འདོད་པའི་ཡན་ལག་སྟེ་རྒྱུ་འགྱུར་རོ། །དེ་ལྟར་ན་ལུང་དེ་ཚད་མ་མིན་པར་འགྱུར་ཏེ་ཚད་མར་འཇོག་པའི་རྒྱུ་མཚན་ཁས་བླངས་པ་འདོར་བའི་ཕྱིར་རོ་ཞེས་པ་ནི་དེ་ལས་ཞེས་པའི་རྐང་པ་གཉིས་སོ། ། གཉིས་པ་རྒོལ་པའི་སྒྲུབ་བྱེད་བརྟག་ལ་དགག་པ་ལ་གསུམ་སྟེ། གྲངས་ཅན་ལ་བློ་བདེ་སེམས་མེད་ཀྱི་རིགས་པ་ཡོད་ན་བརྗོད་པར་རིགས་པ་དང་། ལུང་གིས་གྲུབ་ན་དེ་ཚད་མར་ཁས་ལེན་པའི་རྒྱུ་མཚན་བརྟག་པ་དང་། རྣལ་འབྱོར་མངོན་སུམ་གྱིས་གྲུབ་པར་འདོད་པ་དགག་པའོ། །དང་པོ་ནི་གྲངས་ཅན་ལ་བློ་བདེ་སེམས་མེད་དུ་རྟོགས་པའི་སྒྲུབ་བྱེད་མེད་ན་བློ་བདེ་སེམས་མེད་དུ་རང་གིས་ཀྱང་མ་རྟོགས་པས་གཞན་ལ་བསྟན་པར་མི་ནུས་སོ། །སྒྲུབ་བྱེད་ཡོད་ན་གང་ཡིན་ཏེ་རེ་ཤིག་སྐྱེ་བ་ཅན་ལ་སོགས་པའི་གཏན་ཚིགས་ནི་རང་གི་སྒྲུབ་བྱེད་མ་ཡིན་ཏེ་ཕྱིར་རྒོལ་ཁོ་ནས་བློ་བདེ་སེམས་མེད་དུ་རྟོགས་པའི་ཐབས་སུ་འདོད་པའི་ཕྱིར་རོ། དེ་ལས་གཞན་གཅིག་ཡོད་ན་འདིར་བརྗོད་པར་རིགས་ཏེ་དོན་མེད་པའི་བློ་གྲོས་ངལ་བ་ནི་རྟོགས་ལྡན་གྱི་བྱ་བ་མ་ཡིན་པའི་ཕྱིར་རོ། །ཞེས་པ་ནི་རང་རྟོགས་ཞེས་པའི་རྐང་པ་གཉིས་སོ། ། གཉིས་པ་ནི། རྒོལ་བ་ལ་བློ་བདེ་སེམས་མེད་དུ་རང་གི་ལུང་ཚད་མ་ལས་གྲུབ་པའི་ཕྱིར་འདིར་མི་བརྗོད་ཅེ་ན། འོ་ན་སངས་རྒྱས་པས་ཀྱང་ལུང་དེ་ལ་བརྟེན་ནས་བློ་བདེ་སེམས་མེད་དུ་རྟོགས་པར་འགྱུར་རོ། སངས་རྒྱས་པས་མི་རྟོགས་ཏེ་དེ་ལ་ལུང་ཚད་མ་མ་ཡིན་པའི་ཕྱིར་རོ་ཞེ་ན། །འོ་ན་གྲངས་ཅན་པས་ཀྱང་མི་རྟོགས་ཏེ་དེ་ལ་ལྟོས་ནས་ཀྱང་ལུང་ཚད་མ་མ་ཡིན་པའི་ཕྱིར་རོ། །རྒོལ་བ་ལ་ཚད་མ་ཡིན་ན་ཕྱིར་རྒོལ་བ་ལའང་ཚད་མར་འགྱུར་རོ། །གལ་ཏེ་སངས་རྒྱས་པས་གྲངས་ཅན་གྱི་ལུང་དེ་ཚད་མར་ཁས་མ་བླངས་པའི་ཕྱིར་ཚད་མ་མ་ཡིན་ལ། གྲངས་ཅན་གྱིས་དེ་ཚད་མར་ཁས་བླངས་པའི་ཕྱིར་ཚད་མ་ཡིན་ནོ་ཞེ་ན། དེས་དེ་ཚད་མ་ཁས་ལེན་པའི་རྒྱུ་མཚན་ཅི་ཡིན། རིགས་པས་འཐད་པའི་ཕྱིར་རོ་ཞེ་ན། འོ་ན་སངས་རྒྱས་པས་ཀྱང་ཁས་བླངས་པར་འོས་ཞེས་པ་ནི། རིགས་པ་གང་གི་ཞེས་པའི་ཚིག་རྐང་གཉིས་སོ། ། གསུམ་པ་རྣལ་འབྱོར་མངོན་གསུམ་གྱིས་གྲུབ་པར་འདོད་པ་དགག་པ་ལ་གཉིས་ལས་དང་པོ་དངོས་ཀྱི་དོན་ནི། རྒོལ་བས་བློ་བདེ་སེམས་མེད་དུ་རྣལ་འབྱོར་མངོན་སུམ་གྱིས་རྟོགས་པ་དེ་ཉིད་གཞན་ལ་སྒྲ་རྟགས་ལ་སོགས་པའི་སྒོ་ནས་སྟོན་པ་ཡིན་ཏེ་དཔེར་ན་སྟོན་པས་ཤེས་བྱ་ཐམས་ཅད་མངོན་སུམ་གྱིས་གཟིགས་ནས་གཞན་ལ་སྒྲ་རྟགས་ཀྱི་སྒོ་ནས་སྟོན་པ་བཞིན་ནོ་ཞེ་ན། འོ་ན་སངས་རྒྱས་པའི་སྒྲ་མི་རྟག་པ་ཉིད་ལ་སོགས་པའི་དམ་བཅའ་ཡང་རང་ལ་རྣལ་འབྱོར་མངོན་སུམ་གྱིས་གྲུབ་ནས་གཞན་ལ་སྒྲ་ལ་སོགས་པའི་སྒོ་ནས་སྟོན་པ་ཡིན་ནོ་ཞེས་བྱའོ། །གལ་ཏེ་སངས་རྒྱས་པ་ལ་རྣལ་འབྱོར་གྱི་མངོན་སུམ་མེད་དེ་སྒྲུབ་བྱེད་མེད་པའི་ཕྱིར་རོ་ཞེ་ན། དེ་ཉིད་གྲངས་ཅན་ལ་ཡང་མཚུངས་སོ། །ཡང་ན་རྒོལ་བའི་བློ་བདེ་སེམས་མེད་དུ་རྟོགས་པའི་རྣལ་འབྱོར་མངོན་སུམ་ནི་གདོད་མ་ནས་རང་བཞིན་གྱིས་གྲུབ་པའམ་རྒྱུ་མེད་དུ་སྐྱེས་པ་ནི་མ་ཡིན་ཏེ་རྟགས་ལས་སྐྱེ་བ་མི་འཐད་ཕྱིར་ཞེས་པ་ལ་སོགས་པའྀ་སྐབས་སུ་བཀག་པའི་ཕྱིར་རོ། །ཕྱིར་རྒོལ་ཡང་བློ་བདེ་སེམས་མེད་དུ་རྟགས་པར་འདོད་ན་རྣལ་འབྱོར་གྱི་མངོན་སུམ་དགོས་ལ་དེ་ལ་དེའི་རྒྱུ་ལ་འབད་པར་བྱེད་དགོས་སོ་ཞེས་སྟོན་པར་རིགས་པ་ནི་སྔར་ནི་ཞེས་པའི་ཚིགས་བཅད་གཅིག་གོ དེའང་གཞུང་འདི་ལྟར་སྦྱར་ཏེ་སྔར་འཁོར་བའི་གནས་སྐབས་སུ་རྒོལ་བ་ཐ་མལ་པ་སྟེ་ཚུ་རོལ་མཐོང་བར་གྱུར་བ་ལས་ཕྱིས་རྟེན་བརྟན་ཞིང་བྱས་ཟིན་འབད་རྩོལ་ལ་མི་ལྟོས་པ་ལ་སོགས་པའི་སྒྲུབ་བྱེད་གང་དག་གིས་ལམ་སྒོམ་པ་ལ་སོགས་པ་རྣལ་འབྱོར་མངོན་སུམ་གྱི་ཐབས་སམ་རྒྱུར་རྟོགས་པ་དང་ཐབས་དེ་ཉིད་སུ་བླངས་པ་ལས་དབང་པོ་རྣལ་འབྱོར་གྱི་མངོན་སུམ་འབྱུང་བར་རྟོགས་ནས་ཐབས་ལ་འབད་པས་ཕྱིས་རྣལ་འབྱོར་བར་གྱུར་བ་ཡིན་ནོ། །དེ་ལྟ་བུའི་རྒྱུ་འབྲས་ཀྱིས་སྒྲུབ་བྱ་སྒྲུབ་བྱེད་དེ་དག་ཐབས་དེའི་དོན་ཏེ་འབྲས་བུ་རྣལ་འབྱོར་མངོན་སུམ་མ་བསྒྲུབས་པའི་ནུས་པ་ཐབས་དེ་ལ་ཡོད་པར་ཤེས་པའི་གང་ཟག་ལ་བློ་བདེ་སེམས་མེད་དུ་བསྟན་པར་ནུས་པ་ཡིན་པས་ཕྱིར་རྒོལ་ལ་རྣལ་འབྱོར་མངོན་སུམ་བསྒྲུབ་པའི་ཐབས་བསྟན་པར་རིགས་པ་ཡིན་ཏེ། དཔེར་ན་སངས་རྒྱས་པས་ཐམས་ཅད་མཁྱེན་པ་འདོད་ན་དེའི་རྒྱུ་ཐབས་ཤེས་རབ་ལ་འབད་པར་བྱའོ་ཞེས་སྟོན་པ་བཞིན་ནོ། །དེས་ནས་སྐྱེ་བ་ཅན་ནམ་མི་རྟག་པ་ཡིན་པའི་ཕྱིར་ཞེས་པའི་རྟགས་བཀོད་པས་ཅི་ཞིག་བྱ་སྟེ། རྣལ་འབྱོར་མངོན་སུམ་མེད་ན་དེ་རྟགས་ཀྱིས་སྒྲུབ་པར་མི་ནུས་ལ་ཡོད་ན་རྟགས་དོན་མེད་པའི་ཕྱིར་རོ། ། གཉིས་པ་རྩོད་པ་སྤང་བ་ནི། གཞན་ལ་རྣལ་འབྱོར་མངོན་སུམ་བསྒྲུབ་པའི་ཐབས་བསྟན་པར་མི་ནུས་ཏེ་སྤྱིས་ཀྱང་སྤྱོད་ཡུལ་མ་ཡིན་ཞེས་པ་ཐབས་དེ་ལས་རྣལ་འབྱོར་མངོན་སུམ་འབྱུང་ངེས་པ་ལྟ་ཞོག་སྲིད་པ་ཙམ་ཡང་སྒྲུབ་མི་ནུས་པའི་ཕྱིར་རོ། །དེ་ཅིའི་ཕྱིར་ཞེ་ན་གང་ཡང་འབྲེལ་བ་རྣམ་གཅོད་ཅན་ཞེས་པ་ལམ་བསྒོམ་པ་ལ་སོགས་པ་དང་རྣལ་འབྱོར་མངོན་སུམ་ལ་འབྲེལ་བ་གཏན་ནས་མེད་པའི་ཕྱིར་རོ་ཞེ་ན་འོ་ན་བློ་བདེ་སེམས་པ་མེད་པ་དང་སྐྱེ་བ་ཅན་ལ་སོགས་པའི་རྟགས་དེ་དག་ལ་འདི་ནི་སྒྲུབ་བྱ་དང་ནི་སྒྲུབ་བྱེད་ཡིན་ནོ་ཞེས་པའི་བློའི་དཔྱོད་པ་ཅུང་ཟད་ཀྱང་འཇུག་པ་མི་སྲིད་པར་འགྱུར་ཏེ་དེ་དག་ཚུ་རོལ་མཐོང་བའི་ཡུལ་མ་ཡིན་ལ་རྣལ་འབྱོར་མངོན་སུམ་གྱི་ཡུལ་ཡིན་ཡང་དེ་ཉིད་མི་སྲིད་པའི་ཕྱིར་རོ། ། འདོད་ན་བློ་བདེ་སེམས་མེད་དོ་ཞེས་བརྗོད་དུ་མི་རུང་བར་འགྱུར་རོ། ། གསུམ་པ་ལུང་ལས་གྲུབ་པའི་ཁས་བླངས་པ་རྟགས་སུ་འདོད་པ་དགག་པ་ལ་གཉིས་ལས་དང་པོ་ཤེས་བྱའི་གནས་ལུགས་སྐྱེས་བུའི་འདོད་པ་ལ་